Nederland ontwrig toe boere betoogWoedende boere het Nederlandse paaie met hul trekkers versper.(Foto: AFP / Vincent Jannink / ANP) Woedende Nederlandse boere betoog al die afgelope week teen hul regering se planne om stikstofvrystelling te verminder deur onder meer 5 000 plase uit te koop. Dié planne sal ook beteken dat boere heelwat minder vee kan aanhou, of heeltemal van hul vee ontslae moet raak. Die dagblad NL Times berig dat talle boere Maandag opgeruk het om verskeie snelweë met hul trekkers te versper. Sommige boere het selfs by die huis van Christianne van der Wal, dié land se minister van natuur en stikstofbeleid, opgedaag en deur ŉ polisieversperring gebars. Dinsdagoggend het betogende boere ook hooibale op verskeie Nederlandse snelweë aan die brand gesteek. Boere betoog ook met hul koeie in Den Haag, waar parlementêre gesprekke oor dié beleid voortgesit word. Woedende boere het Nederlandse paaie met hul trekkers versper.(Foto: AFP / Robin van Lonkhuijsen / ANP) Die betogings het gevolglik ook tot verkeersnagmerries regoor die land gelei. Luidens berigte het 83 verkeersopeenhopings vertragings op altesaam 418 km van Nederland se paaie veroorsaak, waarvan baie aan die betogings toegeskryf word. Mark Rutte, Nederland se eerste minister, het tydens ŉ nuuskonferensie by die ministerie van algemene sake gesê hy verstaan dat boere ontsteld is oor die regering se stikstofbeleid, maar dat dit “onaanvaarbaar is om gevaarlike situasies op paaie te skep”. Dutch farmers bring cows to parliament to protest nitrogen cuts. https://t.co/YheI2txa2y — Sjoerd de Vries (@Featurez) June 29, 2022 Dilan Yeşilgöz-Zegerius, minister van justisie, het bygevoeg dat daar in Nederland verskeie maniere is om jou misnoeë uit te druk, maar dat jy nie die wet kan oortree en daarmee wegkom nie. Yeşilgöz-Zegerius moedig boere aan om binne die raamwerk van die wet op te tree. “Boetes is uitgereik en mense is in hegtenis geneem.” NL Times het vroeër berig dat die regering die vrystelling van ammoniak deur die landboubedryf met 40% wil verminder sodat die natuur nie verder oorbelas is nie. Die regering se plan sal verseker dat byna geen vrylatings in beskermde natuurgebiede voorkom nie – waar ’n vermindering van byna 70% dringend nodig is om die stikstofkrisis te takel. Volgens die regering sal dit dan eers moontlik wees om die stikstoflas op die natuur doeltreffend te verminder. Angry farmers block Dutch highways to protest pollution plan@mia_astralhttps://t.co/uvGw7iGQK2 — Nadia Poloni (@poloninadia) June 29, 2022 Die regering meen die oplossing is om 10% van die grootste vrystellers in landbou uit te koop, wat op 5 000 plase neerkom. Dan sal ander landboumaatskappye ook nie enige aanpassings hoef te maak nie. Indien dié plan deur die ministerie van finansies ’n werklikheid word, sal die hoenderbedryf die hardste getref word, aangesien die helfte van hul maatskappye aan die regering verkoop sal word. Verder sal ’n kwart van varkplase uitgekoop word. Melkplase word die minste geraak aangesien dit redelik duur is om dié plase te koop weens die groot hoeveelheid grond wat besit word. Dutch farmers descend on The Hague to protest against what they describe as ‘unrealistic’ government plans to cut nitrogen emissions 50% by 2030 to achieve climate targets – farmers argue proposals will devastate industry ???? pic.twitter.com/QRqwbU5cal — André Hock (@transparency_a1) June 29, 2022 Volgens die ministerie se berekenings sal die uitkoop van maatskappye naby kwesbare natuurreservate in Gelderland baie doeltreffend in die vermindering van stikstof wees. Die laat egter min ruimte vir boerdery in Oos-Brabant. Of die plan werklik deurgevoer kan word, is nog nie bepaal nie. Dit het egter hewige kritiek ontlok en ook debatte in die regering laat ontstaan.